# Skriv et godt sammendrag av en sakprosatekst!

Å skrive sammendrag kan være en god øvelse for å bli bedre til både å lese og skrive. Et sammendrag kan også være et grunnlag for eller en del av en eksamensbesvarelse i norsk.

Skriver du for mye, er det lett å miste tråden. Skriver du for lite, får du kanskje ikke fram poenget. En god **notatteknikk** er utgangspunkt for et vellykket sammendrag. Her er tips til arbeidsmåte:

**Framgangsmåte for notering i lesefasen:**

|  |  |
| --- | --- |
| **Tittel/ tema**  **Forfatter**  **Trykt/ presentert i hvilket medium?** |  |
| **Viktige nøkkelord?**  **Hvilke ord trenger du å slå opp?** |  |
| **Første avsnitt**  Dersom teksten har flere avsnitt, kan du notere ned essensen i hvert enkelt avsnitt i en eller to setninger.  Som regel er den første setningen i et avsnitt veldig viktig («temasetning»). Den forteller oss ofte hva som kommer i avsnittet. |  |
| **Andre avsnitt** |  |
| **Tredje avsnitt osv.** |  |
| **Gjentas noe ofte?**  Gjentakelser er viktige fordi de sier noe om hva som er viktig i teksten. Det betyr ikke at det som blir gjentatt, nødvendigvis er sant, men det sier noe om hva avsenderen vil få fram. |  |
| **Viktige sitater?** Hvorfor er de med?  Dukker det opp sitater eller setninger som oppsummerer et større poeng på en tydelig måte? |  |

## Skrivefasen:

Du sitter nå med notater av teksten. De skal du nå omarbeide til et sammendrag. Det er viktig at sammendraget skrives som en sammenhengende tekst og ikke som punkter.

**Noen viktige punkt:**

|  |  |
| --- | --- |
| **Lengde**  Hvor langt skal sammendraget være? Se hva oppgava sier om dette, og ha klart for deg dette mens du skriver. | |
| **Starten - innledningen**  Viss du skriver sammendraget som del av en formell tekst, slik som eksamenssvar, så bør du ha en viss struktur på sammendraget. Start med hvem som har skrevet teksten og hvor den er publisert. Er det noe rundt teksten som bør nevnes (konteksten)? F.eks. at den inngår i en viktig debatt i mediene høsten 2015 ol. | *Teksten er skrevet av… og ble første gang presentert i… Teksten er et innlegg i debatten om….* |
| **Hva er hovedtema i teksten?**  Tidlig i sammendraget må du presentere hovedsynspunkt i teksten. Av og til trenger man flere setninger for å formulere et hovedsynspunkt. Vurder lengden opp mot den totale lengden på sammendraget ditt. | *Hovedsynspunktet i teksten er…..* |
| **Mer om innholdet**  Velg ut de viktigste momentene/ argumentene i teksten. | *Forfatteren/ avsenderen mener at…*  *Videre peker han/ hun på….*  *Til slutt hevder forfatteren/ avsenderen at…* |
| **Avslutningen**  Prøv å lage en eller to setninger som oppsummerer ditt eget sammendrag på en god måte.  Obs - ta hensyn til om sammendraget er en del av en lengre tekst, eller om det er en selvstendig tekst. | *Teksten handler altså om…/*  *Teksten får leseren til å…./*  *Med klare argumenter får avsenderen tydelig fram…* |